Arvamusfestival

Arvamusfestival on augusti keskpaigas Paide Vallimäel toimuv arutelufestival, kus vahetatakse mõtteid Eesti ühiskonnale ja inimestele olulistel teemadel. Festivali eesmärk on tuua kokku erinevaid vaatenurki ja ideid, et arutelude tulemusel sünniks uusi teadmisi, alguse saaksid uued ühiskonna jaoks kasulikud ettevõtmised ning areneks arutelukultuur Eestis.

Esimene Arvamusfestival toimus Paide Vallimäel 2013. aastal, mil leidis aset üle 50 arutelu ja õpitoa ning kus osales ligikaudu 2000 inimest. Järgmine Arvamusfestival peeti 15.–16. augustil 2014 ning kavas oli üle 150 arutelu, kus osales umbes 4000 inimest. Lisaks olid raadioprogrammid, kultuuriüritused, õpitoad ja festivaliklubi. Kolmas Arvamusfestival leidis aset 14.–15. augustil 2015, kus osales üle 10 000 külastaja ja toimus 224 arutelu. 2016. aastal toimus Arvamusfestival 12.–13. augustil ning tõi kokku üle 9000 külastaja.

Arvamusfestivali idee väljapakkuja ja eestvedaja on Kristi Liiva, kes sai inspiratsiooni Rootsis toimuvast ühiskondlik-poliitilisest festivalist Almedalsveckanist. Arvamusfestivali korraldamine on käivitatud kodanikualgatusena ja seda tehakse teoks kümnete inimeste vabatahtliku tööga. Võtmerollis on Paide linn, Järva maakond ja kohalikud vabaühendused. Arvamusfestivali toetavad ja kaaskorraldavad Avatud Eesti Fond, Eesti Väitlusselts, EMSL ja Eesti Koostöö Kogu. Kaaskorraldajateks on kutsutud ka vabaühendused, erakonnad, katus- ja ettevõtlusorganisatsioonid, meediakanalid ning mõttekojad.

Arvamusfestival 2013

Esimene Arvamusfestival toimus 15.–16. augustil 2013 Paide Vallimäel, kus arutleti paljude Eesti olevikku ja tulevikku puudutavate küsimuste üle. Kavas oli üle 50 arutelu ja õpitoa ning kokku osales ligikaudu 2000 inimest. Aruteluplatse ja -lavasid oli kokku 16. Kõnelejaid oli üle 200.

Festivali korraldajad väitsid, et "Eesti esimene Arvamusfestival näitas, et kultuurne arvamusvahetus on vajalik ja võimalik ning Eesti inimesed tahavad ja oskavad kaasa rääkida Eesti jaoks olulistel teemadel". Nende sõnul sündisid kavas olnud arutelude kõrval paljud spontaansed diskussioonid ja eri organisatsioonid püstitasid aruteluteemasid ka kavaväliselt. Samuti jätkati väidetavalt lavadel kõlanud teemadel alguse saanud arutelusid ka pärast ametliku osa lõppu eraviisiliselt.

Festivali korraldasid vabatahtlikud ja Paide linn koos Avatud Eesti Fondi, Eesti Väitlusseltsi, EMSL-i ja Eesti Koostöökoguga. Ettevõtmine sai inspiratsiooni Rootsis tookord 45. korda toimunud ühiskondlik-poliitilisest festivalist Almedals Veckan ning selle eeskujul Soomes ja Taanis sündinud sarnastest ettevõtmistest.

Arvamusfestival 2014

2014. aastal toimus arvamusfestival 15.–16. augustil taas Paide Vallimäel. Kavas oli üle 150 arutelu, millele lisandusid raadioprogrammid, kultuuriüritused, õpitoad ja festivaliklubi. Poliitilised liikumised ja erakonnad said püsti panna oma maailmavaatekohvikud ning kohal olid meediaväljaanded oma lavade ja otsestuudiotega.

Mäe- ja Orulavale on programmi kokku pannud Arvamusfestivali korraldusmeeskond. Need olid ka ainsad lavad, mille programmi koostas korraldusmeeskond – kõik teised arutelud sündisid organisatsioonide ja ühenduste koostöös. Mäe- ja Orulaval peeti kahe päeva jooksul peaaegu 20 arutelu Eesti jaoks olulisteks peetud teemadel. Vaetakse, kas on mõistlik väljarännet peatada, kas ja mida ette võtta meie maavaradega, uuritakse, kuhu kaob koolirõõm, peetakse nõu, milline peaks olema riigi roll ettevõtluses. Kõneks on ka julgeolek, elu maapiirkondades, eestimaalaste tervis, samuti Eesti tark ja pehme võim. Veel küsitakse, milline on saja-aastase Eesti Vabariigi tulevik. Festivali alustab endiste peaministrite arutelu "Mida teeksime täna teisiti?". Viimases arutelus kohtuvad parlamendierakondade juhid.

Arvamusfestival 2015

Viited

Välislingid

 Koduleht

Eesti festivalid
Paide